শনিবার শহরে এসে ওই মেট্রো প্রকল্পের কাজ ঘুরে দেখার পরে বাবুল জানান, ইস্ট-ওয়েস্ট মেট্রো প্রকল্পের জমি নিয়ে যে সমস্যা হয়েছিল, তার সমাধান হয়েছে। আপাতত জোরকদমে কাজ চলছে। সেখানেই স্বতঃপ্রবৃত্ত হয়ে ঝালমুড়ি-প্রসঙ্গ টেনে আনেন বাবুল।
তিনি বলেন, ‘‘দিদির (মুখ্যমন্ত্রী মমতা বন্দ্যোপাধ্যায়) সঙ্গে গাড়িতে মিটিংটা ভালই হয়েছিল। উনি ঝালমুড়ি খাইয়েছিলেন। কথা দিয়েছিলেন, আমি যে উদ্যোগটা নতুন করে নিয়েছিলাম সেখানে যে যে জায়গায় সমস্যা আছে, সেগুলির সমাধান করবেন।
রাজ্য সরকারের থেকে সহযোগিতা পেয়েছি। যখন যেখানে সমস্যা হবে, ইগো সরিয়ে রেখে ঝালমুড়ি খাবেন। দেখবেন মন ভাল হয়ে যাবে!’’ 
মমতার সঙ্গে বাবুলের এক গাড়িতে সফর এবং ভিক্টোরিয়া চত্বরে ঝালমুড়ি খাওয়া নিয়ে রাজ্য বিজেপি’র অন্দরে শোরগোল পড়েছিল। বাবুল এদিন তাঁর দলীয় সতীর্থদেরই ‘বার্তা’ দিলেন বলে মনে করা হচ্ছে। বস্তুত, পরোক্ষে বাবুলের মন্তব্যকে কটাক্ষ করে তাঁর দলীয় সহকর্মী রূপা গঙ্গোপাধ্যায় এদিনই বলেছেন, ‘‘মন্ত্রী বাবুল ভাল কথা বলেন। আমরা দলের সাধারণ সদস্য। মন্ত্রীর কথা নিয়ে কীভাবে মন্তব্য করব!’’ 
শিয়ালদহ থেকে হাওড়া ময়দান পর্যন্ত ইস্ট-ওয়েস্ট মেট্রোর রুট বদল করার জন্য কেন্দ্রকে প্রস্তাব দিয়েছিল রাজ্য সরকার। বাবুল জানান, কেন্দ্র সেই প্রস্তাব মেনে নিয়েছে। নতুন রুটে এসপ্ল্যানেড হয়ে হাওড়া ময়দান পর্যন্ত মেট্রো চলবে। জংশন স্টেশন হবে এসপ্ল্যানেড। নতুন রুটে মেট্রো চালাতে অতিরিক্ত দু’কিলোমিটার রাস্তা যোগ হয়েছে।
সে বাবদে ৭৬৪ কোটি টাকা ব্যয় বহন করতে হচ্ছে কেন্দ্রকে। প্রকল্পের খরচ ৪ হাজার ৮৭৫ কোটি টাকা থেকে বেড়ে ৮ হাজার ১০০ কোটি টাকা হয়েছে। মন্ত্রীর দাবি, কলকাতা মেট্রোই দেশের মধ্যে একমাত্র প্রকল্প, যার পুরো খরচই কেন্দ্র বহন করছে। বাবুল জানিয়েছেন, উন্নয়নের প্রশ্নে কেন্দ্র-রাজ্যকে একসঙ্গেই কাজ করতে হবে।
এদিন প্রকল্পের কাজ পরিদর্শন করে তাঁর মনে হয়েছে, ২০১৮ সালের জুন মাসের বদলে সল্টলেক সেক্টর ফাইভ থেকে শিয়ালদহ অংশে ২০১৭ সালেই মেট্রো চলাচল শুরু হয়ে যাবে। প্রসঙ্গত, ইস্ট-ওয়েস্ট মেট্রোর প্রত্যেকটি স্টেশনে আত্মহত্যা আটকাতে ‘প্ল্যাটফর্ম স্ক্রিন-ডোর’ বসানো হবে। এর ফলে বিদ্যুতেও সাশ্রয় হবে।      
এদিন দুপুরে প্রথমে দত্তাবাদে পরিদর্শনে যান বাবুল। মেট্রো প্রকল্পের জন্য ওই এলাকার বাসিন্দাদের পুনর্বাসন দেওয়া হয়েছে। তাঁদের সঙ্গে কথা বলে বাবুল যান হাওড়া ময়দানে। সেখানে দ্বিতীয় পর্যায়ে গঙ্গার নীচে সুড়ঙ্গ তৈরির কাজ খতিয়ে দেখেন।